《题赵千里真逸图歌》
明代·胡应麟

吴郎示我真逸图，生绡半幅云雾裂。高堂挂之夏六月，飒飒寒风堕林叶。

纵横乱瀑坠高崦，千峰万峰路明灭。峰回路转天欲尽，似有孤亭架木末。

其下巨石盘长松，枫丹栗黄秋事浓。松间讲易三两翁，秦时四皓须眉同。

一翁击阮一坐啸，其一恍似东园公。斟酌兹图定谁笔，神品铮铮世无匹。

细看树石用勾法，人道王维字摩诘。或言近出赵千里，往往抽毫弄金碧。

呜呼王赵不可作，纵复天工繄谁识。须臾暝色来朱栏，耳边潏潏来飞泉。

吾将追逐黄与绮，坐占孤亭号角里。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。